b'\n_START_ARTICLE_\nMobilusis telefonas\n_START_PARAGRAPH_\nMobilusis telefonas (mobiliojo arba judriojo ry\xc5\xa1io telefonas) \xe2\x88\x92 nedidelio galingumo radijo si\xc5\xb3stuvas imtuvas, perduodantis ir priimantis informacij\xc4\x85 elektromagnetin\xc4\x97mis bangomis; telefonas._NEWLINE_Mobilusis telefonas yra universali bendravimo ir informacijos gavimo, perdavimo, taip pat komunikacijos priemon\xc4\x97. Juo galima ne tik skambinti ir priimin\xc4\x97ti skambu\xc4\x8dius, bet ir si\xc5\xb3sti bei gauti \xc4\xafvairaus turinio \xc5\xbeinutes (SMS, MMS), fotografuoti, filmuoti, \xc4\xafra\xc5\xa1yti gars\xc4\x85, klausytis muzikos, prisijungti prie mobiliojo interneto (WAP) ir interneto tinklalapi\xc5\xb3, naudotis mobiliosios bankininkyst\xc4\x97s paslaugomis, \xc5\xbei\xc5\xabr\xc4\x97ti televizij\xc4\x85 ar naudotis vaizdo skambu\xc4\x8diais. \xc4\xae naujesni\xc5\xb3 modeli\xc5\xb3 mobiliuosius telefonus diegiamos vis naujos funkcijos bei programos._NEWLINE_Pats mobilusis telefonas veikia nuo pakraunam\xc5\xb3 element\xc5\xb3 (da\xc5\xbeniausiai \xe2\x88\x92 li\xc4\x8dio jon\xc5\xb3 baterijos), ta\xc4\x8diau galimyb\xc4\x97 skambinti ir naudotis kai kuriomis kitomis funkcijomis atsiranda tik mobiliojo (judriojo) ry\xc5\xa1io veikimo zonoje. Taip pat b\xc5\xabtina mobiliojo ry\xc5\xa1io operatoriaus SIM kortel\xc4\x97, be jos galima skambinti tik pagalbos numeriais. Prane\xc5\xa1ama, kad \xc5\xa0vedijos bendrov\xc4\x97 \xe2\x80\x9eTerraNet\xe2\x80\x9c tiesioginio kompiuteri\xc5\xb3 jungimosi (P2P) princip\xc4\x85 perkeldama \xc4\xaf mobiliuosius telefonus suk\xc5\xabr\xc4\x97 telefon\xc4\x85, suteikiant\xc4\xaf galimyb\xc4\x99 kalb\xc4\x97tis net ir atokiose vietose, kuriose n\xc4\x97ra mobiliojo ry\xc5\xa1io infrastrukt\xc5\xabros._NEWLINE_Tyrimus atliekan\xc4\x8dios \xe2\x80\x9eTNS Gallup\xe2\x80\x9c bendrov\xc4\x97s 2005 m. gyventoj\xc5\xb3 apklausos duomenimis, mobilusis telefonas yra b\xc5\xabtinas 51\xc2\xa0% Lietuvos vartotoj\xc5\xb3. 15\xc2\xa0% apklaust\xc5\xb3j\xc5\xb3 mobil\xc5\xb3j\xc4\xaf telefon\xc4\x85 \xc4\xafvardija kaip reikalingiausi\xc4\x85 gyvenime daikt\xc4\x85.\n_START_SECTION_\nIstorija\n_START_PARAGRAPH_\n1945 m. buvo pristatyti mobilieji radijo telefonai (\xe2\x80\x9epirma karta\xe2\x80\x9c, 0G), dabar oficialiai neklasifikuojami kaip mobilieji telefonai._NEWLINE_1979 m. Japonijoje buvo prad\xc4\x97tas teikti pirmasis komercinis mobilusis ry\xc5\xa1ys._NEWLINE_1983 m. i\xc5\xa1leistas pirmasis portatyvinis mobilusis telefonas \xe2\x80\x9eMotorola DynaTAC 8000X\xe2\x80\x9c. Jis tapo \xe2\x80\x9epirmosios kartos\xe2\x80\x9c (1G) analoginius radijo signalus naudojan\xc4\x8di\xc5\xb3 mobili\xc5\xb3j\xc5\xb3 telefon\xc5\xb3 pradininku._NEWLINE_10-ajame de\xc5\xa1imtmetyje atsirado \xe2\x80\x9eantrosios kartos\xe2\x80\x9c mobilieji telefonai (2G). Jiems ry\xc5\xa1\xc4\xaf teikiantys tinklai prad\xc4\x97jo naudoti skaitmeninius radijo signalus._NEWLINE_1999 m. (Europoje \xe2\x88\x92 2003 m.) buvo pristatyti ir prad\xc4\x97ti gaminti \xe2\x80\x9etre\xc4\x8diosios kartos\xe2\x80\x9c mobilieji telefonai (3G).\n_START_SECTION_\nPoveikis sveikatai\n_START_PARAGRAPH_\nDalis medik\xc5\xb3 mano, kad mobiliojo telefono skleid\xc5\xbeiamos radijo bangos yra kenksmingos, ypatingai vaikams. Daugelyje nepriklausom\xc5\xb3 tyrim\xc5\xb3 buvo nustatyta, kad \xc5\xa1ios bangos padidina rizik\xc4\x85 susirgti smegen\xc5\xb3 v\xc4\x97\xc5\xbeiu. Populiarioje spaudoje pasirodo nema\xc5\xbeai straipsni\xc5\xb3 \xc5\xa1ia tema. Pavyzd\xc5\xbeiui, anot brit\xc5\xb3 medik\xc5\xb3, auglio rizika i\xc5\xa1auga 39\xc2\xa0%, jeigu mobiliojo ry\xc5\xa1io telefonu intensyviai naudojamasi daugiau nei 10 met\xc5\xb3 . 2011 m. pasaulio sveikatos organizacija paskelb\xc4\x97, kad da\xc5\xbenas naudojimasis mobiliuoju telefonu padidina rizik\xc4\x85 susirgti v\xc4\x97\xc5\xbeiu.\n_START_SECTION_\nGamintojai\n_START_PARAGRAPH_\nAlcatel, VX, Acer, Apple, Asus , Benq, Just5, Benefon, Blackberry, BLU, Bosch, Dell, Ericsson, Garmin Asus, Gigabyte, Lenovo, HP, HTC, Huawei, LG, Maxon, Mitsubishi, Motorola, NEC, Nokia, Sendo, Palm Panasonic, Pantech, Philips, Sagem, Samsung, Sharp, Siemens, Sony, Sony Ericsson, Spice, Toshiba, Vertu, ZTE, Xiaomi.\n_START_SECTION_\nMobiliojo ry\xc5\xa1io operatoriai Lietuvoje\n_START_PARAGRAPH_\nBit\xc4\x97, Eurocom, Tele2, Telia, Teledema.'